Diari Oficial de la Generalitat Valenciana


Sumari del DOGV 203, del 15-11-1984 (1984/803581)

ORDRE de 25 d'octubre de 1984, de la Conselleria d'Economia i Hisenda, per la qual es convoquen set beques per a Postgraduats.
------------------------------------------------------------------------------------------------------------------------------

### Dades del document

Número de DOGV
:   203

Data del DOGV
:   15-11-1984

Secció del DOGV
:   ALTRES DISPOSICIONS

Número del document
:   1984/803581


Data del document
:   25-10-1984

Organisme emissor
:   Conselleria d'Economia i Hisenda

Tipus de document
:   Ordre

Ordre de 25 d'octubre de 1984, de la Conselleria d'Economia i Hisenda, per la qual es convoquen set beques per a Postgraduats.  
Entre les múltiples espectatives suscitades per la recuperació de les nostres Institucions Autònomes de Govern, no és la menor la que fa referència a la capacitat d'aquestes per estimular el desenvolupament econòmic. En aquest sentit, el funcionament de l'administració autonòmica palesa la conveniència de disposar d'especialistes qualificats en els distints tipus de problemes que la Generalitat Valenciana ha d'abordar, segons va assumint les competències que li són pròpies, i entre les quals hi ha nombroses activitats d'estudi, administració i gestió de problemes macro-econòmics i d'economia pública.   
Per tal de contribuir a la formació i capacitació professional d'especialistes en aquests problemes, la Conselleria d'Economia i Hisenda fa pública la Convocatòria de Beques següent:   
1. Candidats  
Podran optar a les beques els llicenciats en Ciències Econòmiques o en Empresarials que siguen menors de trenta anys o hagen conclòs els estudis en els tres darrers anys.   
2. Durada  
El període de fruiment d'aquests serà d'un any, a partir del moment de la concessió. La incorporació dels becaris a les activitats que els escaiguen serà immediata.   
3. Nombre de beques i dotacions  
Les beques es convoquen en número de set, i estan dotades amb 50.000 pessetes mensuals. Alhora, inclou una assegurança d'assistència mèdica per als becaris.   
4. Documentació i termini de presentació  
4.1. Els candidats hauran de remetre a la Secretaria General de la Conselleria d'Economia i Hisenda, carrer Colón, 48-6.a, Valencia-4, abans del pròxim 5 de desembre de 1984, el currículum vitae, del qual formaran part les dades personals (nom. i cognoms, data de naixement, adreça, telèfon i una fotografia de carnet), l'expedient acadèmic, així com qualsevol altre mèrit docent investigador, professional o de coneixement d'idiomes, que hom vulga sotmetre a la consideració del jurat. Aquest tindrà en compte, en la valoració de les candidatures, el tipus de justificació documental que el candidat realitze dels mèrits que hi addueix.   
4.2. Els candidats hauran de presentar-se el dia 10 de desembre, a les 9 del matí, a la Biblioteca de la Facultat de Ciències Econòmiques i Empresarials de la Universitat de València, situada a l'Avinguda Blasco Ibáñez, 18, per tal de realitzar-hi una prova escrita de caràcter general.   
5. Concessió de les beques  
5.1. Les beques seran adjudicades per un jurat, presidit per l'Honorable Sr. Conseller d'Economia i Hisenda, i en formaran part com a vocals:   
-El Degà de la Facultat de Ciències Econòmiques i Empresarials de la Universitat de València (o la persona en qui aquest delegue).   
-El Degà de la Facultat de Ciències Econòmiques i Empresarials de la Universitat d'Alacant (o la persona en qui aquest delegue).   
-El Director General d'Economia (que hi farà de Secretari).  
-El Secretari General de la Conselleria d'Economia i Hisenda.   
-El Director General de Política Financera.   
5.2. El jurat es reunirà en els 15 dies següents a l'acabament del termini de presentació de candidatures i podrà convocar a tots aquells candidats que considere oportú, per tal de comprovar mitjançant entrevista aquells extrems dels mèrits que considere d'interés.   
5.3. El jurat podrà declarar deserta totalment o parcial l'adjudicació de les beques convocades.   
5.4. La decisió del jurat es farà pública en el Diari Oficial de la Generalitat Valenciana.   
5.5. Els candidats, pel fet de sol·licitar la beca, renuncien a tota mena d'acció judicial o extrajudicial contra la decisió del jurat i accepten íntegrament el contingut d'aquesta convocatòria.   
6. Obligacions dels becaris  
6.1. Aquestes beques són incompatibles amb qualsevol altra beca o ajuda, així com el desplegament d'una activitat laboral regular. La infracció d'aquesta regla autoritzarà la Conselleria d'Economia i Hisenda per cancel·lar el fruïment de la beca.   
6.2. Els becaris realitzaran aquelles activitats que els siguen encomanades per les Direccions Generals a què siguen assignats per tal d'assolir els objectius de pràctica professional i formació en l'àrea de la macro-economia i l'economia pública que la convocatòria persegueix.   
6.3. Els becaris estaran obligats de tenir una dedicació a les activitats a què fa referència el punt 6.2, de trenta hores setmanals.   
6.4. La Conselleria d'Economia i Hisenda s'encarregarà d'ordenar les activitats dels becaris, així com de resoldre les incidències que es produesquen durant el període de fruïment de les beques. La Conselleria d'Economia i Hisenda podrà deixar-les sense efecte en el cos que es produïra incompliment de les obligacions per part dels becaris.   
València, 25 d'octubre de 1984.   
El Conseller d'Economia i Hisenda,  
ANTONI BIRLANGA I CASANOVA